Author Topic: Su'aal: Maxaa keena xubinta taranka oo neef ka soo baxdo? (Read 99148 times)\n« on: December 18, 2009, 02:33:09 AM »\nAsc salaanta islaamka ka dib dhaman waxan leeyahay Aqoon yahanada ku taquuqusay cilmiga Caafiimadka dhamaantin MAHADSANIDIN\nSu'aashayda waxa weyan xubinta taranka((siilka)) markay dhaq dhaq suubiso ama wax u eeg gariir maxa keena waxas : Ama se ma cudur ba mise Ma leedahay wax Daawo ah oo lagu joojin karo gariirka ama guuxas aad moodo meel ay ka baxayso neef\nRe: Su'aal: Maxaa keena xubinta taranka oo neef ka soo baxdo?\n« Reply #1 on: December 19, 2009, 08:23:02 PM »\nHawada ka soo baxda xubinta taranka ee haweenka waa xaalad jirta laguna magacaabo "Flatus Vaginalis ama Vaginal Flatulence", waxayna ka dhalataa aaryo ku aruurtay xubinta taasoo cadaadis xoog leh ku soo baxdo wax yar ka dib weliba markuu qofku sameeyo wax cadaadis abuuraya sida in qofku fadhiisto, fooraarsado ama isagoo waxba smaynin mararka qaar.\nHawadaa markii ay soo baxayso waxay lahaan kartaa gariir ama guuxba.\nWaxay badanaa hawada gashaa xilliga galmada, jimicsiga ama adigoo waxna samayn haddii aad leedahay murqo dabacsan ee xubinta taranka khaasatan dhalmada ka dib.\nHawada waxay u soo baxaysaa sidii dhuusada oo kale laakiin malahan wax ur ah, inkastoo wax dhibaato caafimaad aysan laheen laakiin waa wax xishood iyo dhaxdin ku abuura qofka markuu isku arko.\nHadii hawadaa soo baxayso ay leedahay ur sida dhuusada oo kale waa in dhakhtar u tagtaa maadaama ay noqon karto "Fistula" ama dalool isku furan oo u dhaxeeyo dabada iyo farjiga.\nXaaladaan kuma xirna da'da iyo gabarnimadaba.\nWaxaan xaaladaan lagu daaweeyaa jimicso loogu tala galay xoojinta muqaha miskaha iyo xubinta taranka waxaa jimicsigaas loo yaqaannaa "Kegel Exercice".\nHalkaan ka akhriso oo ka fiirso qaabka loo sameeyo Jimicsiga Kegel Excercise "Click here"\nHadii aad qabto su'aalo dheeraad ah iigu soo dir qeybta su'aalaha: http://somalidoc.com/smf/index.php?board=31.0\nViews: 51518 July 02, 2017, 11:30:43 AM\nViews: 147914 August 23, 2015, 02:14:13 PM\nViews: 100722 January 06, 2015, 08:30:19 PM\nViews: 53706 December 05, 2015, 01:19:38 PM\nViews: 57049 April 06, 2016, 04:35:38 PM


Maxaa iska quseeya duufanada Amerika iyo saxaraha Afrika? - BBC News Somali\nMaxaa iska quseeya duufanada Amerika iyo saxaraha Afrika?\nIyada oo ay adduunka ka dhacayaan duufaano badan, gaar ahaan ay ku dhufanayaan jasiiradaha badda Caribbean-ka ayaa dabaylaha ka dhaca saxaraha Afrika waxaa la sheegay in ay dabaylahaasi ka hortagi karaan duufaanada ku dhufta jasiiradahaas.\nDaadihiyaha barnaamijka cimiladda ee BBC-da Tomasx Schafernaker ayaa sharaxaya, wuxuuna yiri "Dabaylaha ka dhaca saxafaraha Africa ayuu habaaskooda ku bidaa badweynta Atlantic, iyo meelo fogfog oo kale sida badda Caribeanka iyo kaynta Amazon, ciiddaasi ayaa ka hortagi karta in duufaanada ay samaysmaan".\n"Sababta ugu weyn ee aan u malaynayno ayaa ah in tirada badan ee ciidda ee hawada ku jirta in ay caburinayso dabaysha duufaanta" ayuu intaas yiri Tomasz oo intaas ku daray in haddii biyaha badda aysan kululayn ay sidoo kale duufaanada aysan samaysmi karin maadaamaa ay ka kacdo cimilada kulul.\nSidaasi oo ay tahay haddane duufaanada asal ahaan waxaa la sheegaa in ay kasoo biloowdaan dhulka saxaraha ah ee Afrika, iyaga oo marka ay gaaraan badda Caribean-ka isu badala duufaan rasmi ah oo weyn, waxayna marka dambe gaartaa illaa Maraykanka.\nDuufaanada hadda ku dhufanaya jasiiradaha ayaa la sheegay in ay ugu wacantahay cimiladda hadda jirta.\nDuufaano waaweyn ayaa ka dhacaya meelo badan oo adduunka ka mid ah, waxana ay geysteen qasaarooyin xoog leh oo dad iyo hantiba isugu jira, waxaana laga fikirayaa sidii looga gaashaaman lahaa iyo waliba sababaha soo celceliya markasta.


Doorashooyinka waxay lagama maarmaan u yihiin nabadda Soomaaliya\nDoorashada Reer Waqooyiga\nSannad ayaa laga joogaa marki ay dhamaatay afarti sano ee muddo xileedka madaxweynaha Soomaaliya Maxamed Cabdullahi Maxamed, oo ku magac-dheer Farmaajo.\nTan iyo markaas, Doorashooyinka Baarlamaanka iyo tan madaxtinimada ayaa marar badan dib loo dhigay; mudaaharaadyo dhacayay ayaa lagala hortagay rabsho, saxafiyiin ayaa la dhibaateeyay oo la xiray; dib u qaabeynta siyaasadeed ayaa la hakiyay; halka argagixisada al-Shabaab ayaa sii wadeen weerarada aanan kala sooca laheyn ee ay la beegsanayaan rayidka.\nTan iyo sannadki hore, Mareykanka ayaa si xiriir ah uga digayay in lasoo afjaro ismari-waaga siyaasadeed iyadoo aanan loo eegeyn doorashooyinka Soomaaliya, haddii la doonayo in la helo rajo ah in dadka Soomaaliyeed ay helaan nabad iyo barwaaqo.\nBishii February 8-deedi, oo ku beegneyd sannad-guuradi koowaad ee marki uu dhamaaday muddo xileedki madaxweynaha Soomaaliya, Xoghayaha Arrimaha Dibadda Mareykanka Antony Blinken ayaa ku dhawaaqay xayiraad dhinaca dal-ku-galka ah oo lagu soo rogay saraakiil hore iyo kuwo hadda ka tirsan dowladda Soomaaliya iyo shakhsiyaad kale oo la rumeysanyahay in ay mas’uul ka yihiin ama ku lug leeyihiin, wiiqidda hannaanka dimoqraadiyadda Soomaaliya, iyaga oo adeegsadanaya rabshado ka dhan ah dibadbaxayaasha ama caga-jugleynta wariyaasha iyo xubnaha mucaaridka iyo sidoo kale ku-tagri-falista hannaanka doorashada. Xannibaadda dal-kugalka ayaa sidoo kale lagu soo rogi karaa xubnaha qoysaska shakhsiyaadka ay xayiraadda ku dhacday.\nSiyaasadda xayiraadda bixinta fiisaha ama dal-ku-galka waxaa loo cuskaday xeerka 212(a)(3)(C) ee Sharciga Socdaalka iyo Jinsiyadaha Mareykanka. Xoghaye Blinken ayaa sheegay in xaaladdan iyada ah, lagu dabaqayo.\n“Shakhsiyaadka doorka ka qaatay wax-is-daba-marinta habraacyada, taas oo wiiqday hannaanka doorashada, kuwa ku fashilmay in ay kasoo baxaan oo ay raacaan waajibaadkii ka saarnaa hirgelinta doorashooyin hufan oo waqtigooda ku qabsooma, isla dadkaas oo bah-dil, caga-jugleyn, xarig iyo qalalaase ku beegsaday saxafiyiinta iyo xubnaha mucaaridka.”\nSoomaaliya ayaa in muddo ah soo wajaheysay caqabado dhinacyo badan leh oo ay ka mid yihiin xasillooni darro siyaasadeed, dagaallo, abaaro iyo cudurro. Marka loo eego saadaasha Qaramada Midoobay ee 2022, qiyaastii 7.7 milyan oo Soomaali ah (ku dhawaad kala badh dadka dalka) ayaa u baahan doona gargaar bini'aadantinimo iyo ilaalin. Soomaalida oo dhan waxay u baahan yihiin dowlad ay iyagu doortaan oo ka jawaaba baahidooda.\n“Madaxda qaranka iyo madaxda dowlad goboleedyada xubnaha ka ah Dowladda Federaalka Soomaaliya waa in ay raacaan ballanqaadyadooda ah in lagu soo dhameystiro hannaanka doorashada baarlamaanka si lagu kalsoonaan karo oo daah-furnaan ah ilaa 25-ka Febraayo, taas oo sii dhigi doonta asaaska dowladnimo ee Soomaaliya,” ayuu yiri Xoghayaha Arrimaha Dibadda Blinken. "Mareykanku si xooggan ayuu u taageeraa dadka Soomaaliyeed, waxaana naga go'an inaan ka wada shaqeyno horumarinta dimuqraadiyadda iyo barwaaqada labada dal."


Mid kamid ah hoggaamiyaasha ugu waa-weyn burcadbadeeda Soomaaliya oo ka badbaaday weerar gaadmo ah - Puntland Mirror Believable Media Website\nHomeSomaliaMid kamid ah hoggaamiyaasha ugu waa-weyn burcadbadeeda Soomaaliya oo ka badbaaday weerar gaadmo ah\nJuly 7, 2019 Puntland Mirror Somalia 0\nMaxamed Garfanje. [Sawir Hore]\nGaalkacyo-(Puntland Mirror) Mid kamid ah hoggaamiyaasha ugu waa-weyn ee burcadbadeeda Soomaaliya Maxamed Garfanje ayaa ka badbaaday weerar gaadmo ah, sida ay sheegeen ilo-wareedyo deegaanka ah.\nWeerarka ayaa Sabtidii ka dhacay meel u dhow degmo xeebeedka Hobyo ee gobolka Mudug, sida ay ilo-wareedyadu sheegeen.\nSaddex kamid ah ilaaladiisa ayaa lagu dilay weerarka gaadmada ah, wararka ayaa intaas ku daray.\nWaxaa la sheegay in Maxamed Gafanje ay ciidamada deegaanka ah ay ka soo badbaadiyeen guri uu ku dhuumanayay weerarka kadib.\nLama oga sababta ka dambaysa weerarka, balse ilo-wareedyada ayaa sheegaya in ay suurtagal tahay colaad salka ku haysa qabiil.\nBishii Maarso ee sanadkan 2019, Axmed Maxamuud Maxamed oo si weyn loogu yaqaanay Garaad, kaasoo kamid ah raga ugu waa-weyn ee burcadbadeeda Soomaaliya ayaa lagu dilay weerar jid gooyo ah oo ka dhacay gobolka Mudug.


Xal ma loo heli karaa deegaameynta Yuhuuda? - BBC News Somali\nImage caption Falastiiniyiintu waxay dalbanayaan joojinta dhamaan dhismayaasha ka hor inta aan heshiis la gaarin\nXaaladda deegaamaynta Yuhuuda ee Daanta Galbeed iyo Bariga Qudus waxay muddo dheer ahayd ubucda khilaafka u dhaxeeya Israel iyo badi beesha caalamka, oo uu ku jiro isbahaysigeeda ugu wayn oo ah Mareykanka.\nMaxay yihiin deegaamayntu?\nDeegaameyntu waa goobo dad la dajiyey oo Isra'iil ka sameysay deegaamadda ay ku qabsatay dagaaladdii ka dhacay Bariga Dhexe 1967.\nWaxaa ka mid ah deegaamaddaas Daanta Galbeed, Bariga Qudus iyo Buuraleyda Golan Heights. Daanta Galbeed iyo Bariga Qudus waxaa horey u haystay Jordan tan iyo dagaalkii 1948-49 ee Carabta Isra'il.\nSida laga soo xigtay kooxda Isra'il ee ka biyo diidsan deegaamanaynta Yuhuuda ee lagu magacaabo Hadda Nabad (Peace Now), waxay sheegeen in 131 deegaanno ay ka jiraan Daanta Galbeed oo ay ku jiraan 385 kun oo Yuhuuda Isra'il ee la dajiyey waxaa kale oo jira 97 goobo kuwaasi oo la dhisay iyadoon la haysan wax ogolaansho ah.\nKooxdu waxay sheegtay in 12 deegaanno ku yaal Bariga Qudus ay degan yihiin 200,000 oo deegaanley ah.\nIsrael waxay kaloo ka hirgalisay deegaanno Marinka Gaza oo ay ka qabsatay Masar intii lagu jiray dagaalkii 1967-dii, laakiin waxay burburisay markii ay halkaas ka baxday sanadkii 2005-tii.\nSi la mid ah waxay deegaamayn ka sameysay Gacanka Siinaay oo sidoo kale ay ka qabsatay Masar 1967-dii, waxayse qaaday deegaamayntaas 1982-dii taas oo qayb ka ahayd heshiiskii nabadda ee ay la gaartay Qaahira.\nWaxaa kale oo jira tobonaan deegaanno ka jira buuralayda la haysto ee Golan Heights , oo ay ka qabsatay Suuriya dagaalkii dhacay 1967-dii.\nGoobaha deegaameynta waxay ka dhisan yihiin 2% Daanta Galbeed, laakiin dadka dhaliila waxay leeyihiin dhulka waxaa maamula kooxaha u olaleeya deegaamaynta sida dhulka beeraha iyo goobo kale badan waxaana uu u baahan yahay in ciidammo joogaan.\nDeegaanlaydu waxay iyagu qudhoodu doorteen in ay ku noolaadaan goobahaas sababo badan awgood dhaqaale ahaan, inay dhiirigalisay dhaqaalaha ay ka helaan dowlada, sababo diimeed oo ay ka mid tahay in in ALLE uu dhulkaas siiyey dadka Yuhuuda.\nMaxay u sii socdaan deegaamayntu?\nImage caption Waxaa jira goobo deegaamayn ah oo sharci daro ah oo ka dhisan Daanta Galbeed\nArinta dhacday ayaa ah in deegaamayntu ay xaqiijisay noqoshada udub dhexaadka arrimaha u dhaxeeya Falastiiniyiinta iyo Israa'iliyiinta, muranka ku saabsannna uu sababay burburka wareegyo wadahadallo nabadeed tiro ka dhawr jeer.\nFalastiiniyiintu waxay leeyihiin joogitaanka dadka la dajiyey Daanta Galbeed iyo Bariga Qudus oo ah dhulka ay doonayaan in uu noqonayo dalkooda mustaqbalka uu qayb ka qaadanayo in suurtagal dhulkaas u noqon karin.\nWaxay dalbanayaan in Isra'il joojiso dhamaan hawlaha deegaameynta taasi oo ah shuruudda inay dib u bilowdaan wadahadaladda Nabadda.\nIsra'il waxay leedahay Falastiniyiintu waxay u adeegsanayaan arrinkan marmarsiiyo ay uga meermeerayaan wadadallo toos ah, waxay leeyihiin deegaamanyntu in aanay u ahayn si dhab ah caqabadda nabadda iyo wadaxaajoodka.\nSida uu qabo heshiiskii Isra'il iyo Falastiin ee sanadkii 1993-kii lagu saxiixay magaalada Oslo arrinta deegaamaynta waxaa laga dhigay mid ku jirta xagga dambe illaa inta laga gaarayo wadahadalka ugu dambeeya, waana taas sababata Isra'il uga biyo diido shuruudaha horudhaca ah iyo qaraaradda Qaramada Midoobay ee arinkaasi ku aadan.\nMaxaa Qudus ka dhigay xaalad gaar ah?\nImage caption Israel uma taqaan deegaamadda sida Har Homa oo ku taal Bariga Qudus deegaamayn\nXitaa haddii laga gaaro heshiis deegaameynta Daanta Galbeed arinka deegaamaynta Bariga Qudus waa qodxo wali taagan.\nIsra'il waxay u tixgalisaa Bariga Qudus dhul ay leedahay, caasimad muqadas ah, umana arkaan dhul ay haystaan, waxaa taas sii dheer xaafaddaha Yuhuuda uma aragto dhul dadkaasi la dajiyey. Israel waxay qabsatay Bariga Qudus sanadkii 1980, talaabadaas aduunku ma aqoonsan.\nInkastoo ay horey u aqbashay inay si ku meel gaar ah u joojiso deegaamanta iyo dhismaha ay ka wado Daanta Galbeed waxay laakiin diiday in si la mid ah ka fuliso Bariga Qudus.\nMarkaa ma heshiis ku aadan deegaamanaynta ma dhici karaa?\nImage caption Israel waxay burburisay deegaamaynta Gaza sabadkii 2005 oo ay halkaas ka baxday\nMa aha daruuri, inkastoo muuqaalkaas laga gudbi karin. Israa'iil ayaa sheegtay in ay diyaar u tahay samaynta "tanaasulaad daran" nabadda awgeed, waxayna horay u muujiysay inay ka tanaasusho deegaameyntii sida in Siinay iyo Gaza, iyo afar goobood oo yaryar oo ku taal Daanta Galbeed sanadkii 2005.\nWaxaa la isku raacay in laga wadaxaajoodo aayaha deegaamadda jira iyo Bariga Qudus mid ka mid ah wadahaladda rasmiga ah.\nIsra'il waxay sheegtay in heshiis kasta oo kama dambays ay u qorshaysantahay inay ku sii haysato deegaamadda waa wayn ee dadka la dajiyey kuwaasi oo ku dhaw wixii ka horreeyey 1967-dii khadka xabad joojinta.\nGo'aankaas oo u muuqday in uu ka helay ogolaansho Mareynanka xilligii uu xilka hayey madaxweynihii hore George W Bush, kaas oo waraaq uu u qoray Ra'islawasaare Ariel Sharon sanadkii 2004, uu ku sheegay in aanay ahayn "Waaqici" in la fisho bixitaan dhamaystiran Daanta Galbeed heshiis kama dambays ah oo nabadeed.\nSida ay xusayso ra'yi ururin la sameeyey bishii June 2016 43% dadka Isra'il waxay sheegeen inay taageeri lahaayeen in laga raro dhamaan dadka la dajiyey dhulalka deegaamaynta taasi oo ah qayb ka ah heshiis nabadeed oo lala gaaro Falastiiniyiinta, laakiin 46% dadkaas ayaa diidan in laga soo baxo.\nDeegaamayntu ma sharci baa sharciga caalamiga aha?\nImage caption Israel & Qaramada Midoobay waxay dhawr mar isugu dhaceen arrimaha ku aadan deegaamaynta\nBadi beesha caalamka oo ay ka mid yihiin Qaramada Midoobay & maxkmadda caalamiga ah ee cadaaladda, waxay sheegeen in deegaamayntu tahay sharci daro.\nTaasi waxaa saldhig u ah qodobka afaraad ee xeerka Geneva ee 1949 kaas oo mamnuucaya isu gudbinta dal haysta dhul uu u gudbiyo dadkiisa dhulkaas.\nLaakiin Israel waxay leedahay xeerka afaraad ee Geneva ma saamaynayo lahaanshaha Daanta Galbeed, iyadoo ku doodaysa in dhulkaasi aanu farsamo ahaan ahayn dhul la haysto.\nWaxay kaloo leedahay in ay sharci halkaasi u joogtaa taasi oo sabab ah difaac dagaal, isla markaana dhulkaasi aanay ka qabsan awood sharci ah.\nMareykanku wuxuu ku tilmaamay deegaamaynta "sharci daro" laakiin wuxuu ka laabtay in uu ugu yeero "sharci daro" tan iyo maamulkii Carter sanadkii 1980-kii.\nBishan December 2016, Golaha Amaanka Qaramada Midoobay qaraar uu soo saaray wuxuu ku sheegay in deegaamayntu tahay "mid aan haysan shari rasmi ah", sii wadida arinkaasna uu ka horimaaayo xeerka caalamiga ah,


M/weynaha Somaliland iyo wafti uu hoggaaminayo oo maanta booqasho ku yimid Laascaanood. – Radio Daljir\nM/weynaha Somaliland iyo wafti uu hoggaaminayo oo maanta booqasho ku yimid Laascaanood.\nLascanod, Oct 08 ? M/weynaha maamulka Somaliland iyo wafti ballaaran oo uu hoggaaminayo ayaa maanta socdaal ku yimid magaalada Laascanood ee xarunta gobolka Sool, halkaasi oo ay kula kulameen maamulka iyo qaar ka mid ah hal-doorka bulshada.\nM/weynaha Somaliland Maxamed Maxamuud Siilaanyo, oo ay imaatinkiisa Laacaanood ay ku weheliyeen xubno ka mid ah golihiisa wasiirrada iyo saraakiil ciidan ayaa ahaa mid aan horay loo sii shaacin, waxaana wakhti kooban ay ku sugnaayeen magaalada.\nM/weyne Siilaanyo iyo xubaha dawladdiisa ka mid ah waxaa ay kulamo la qaateen mas?uuliyiinta maamulka gobolkaasi Sool, midka degmada Laascaanood, hoggaannada waaxaha nabad-galyada iyo odayaal-dhaqameed deegaanka ah.\nKulamadaasi oo aan taf-dheerayn, ayaa la iskula soo qaaday arrimo dhawr ah oo iskugu jira amniga iyo arrimaha bulshada, iyadoo si gaar ahna looga wadahadlay hormarinta gobolka ee dhinac walba.\nWaa safarkii ugu horreeyey ee m/weynaha maamulka Somaliland Maxamed Maxamuud Siilaanyyo uu yimaado magaalada Laacaanood tan iyo intii loo doortay hoggaanka m/weynenimo ee Somaliland.


Dabangg 3 vs Brahmastra: Salman Khan oo diyaar u ah inuu Karan Johar meel iska saaro! – Filimside.net\nDabangg 3 vs Brahmastra: Salman Khan oo diyaar u ah inuu Karan Johar meel iska saaro!\nFilim sameeyaha iyo soo saaraha caanka ah Karan Johar ayaa horey ugu dhawaaqay in filimka uu maal galinaayo Sooryavanshi ee Superstar Akshay Kumar hogaamiyaha ka yahay sidoo kalena Rohit Shetty Director ka yahay la daawan doono Eid 2020.\nArintan Mega Star Salman Khan ma uusan soo dhaweynin madaama uu isaga rabay in Eid 2020 uu calaameesto loona saaro filimka Sanjay Leela Bhansali uu u sameenayo sidoo kalena Akshay Kumar iyo Karan Johar waxay sheegeen inaysan muhiim ahayn in Salman weydiistaan Eid 2020 madaama taariikhdaas firaaqo tahay iyagana doorteen qofkii kula tartamaayana ay soo dhaweenayaan.\nHaddaba Salman Khan oo ka jawaab celinaayo arinkan isaga oo Dubai ku sugan una joogo bandhig faneedkiisa hirgalay Dabangg Tour wuxuu shaaca ka qaaday in taxanihiisa hirgalay Dabangg 3 la daawan doono December todobaadka ciida masiixiga ama todobaadka ka dambeeyo.\nSalman wuxuu yiri “Dabangg 3 shaqadiisa waxay bilaabaneysaa 1 April waxaana la daawan doonaa Christmas 2019 ama todobaadka dambeeyo feestada ciida masiixiga.”\nSalman Khan hadalkiisa waxaa loo fahmay inuu duulaan ku yahay Karan Johar filimkiisa weyn Brahmastra oo ay wada jilayaan Amitabh Bachchan, Ranbir Kapoor iyo Alia Bhatt horeyna u doorteen in Christmas 2019 la daawado waxaana muuqato in dagaal cusub uu Salman iyo Karan Johar ka dhex bilaaban rabo.\nKaran Johar arintan kama uusan jawaab celinin balse waa hubaal in la wada hadli doono waayo Brahmastra iyo Dabangg 3 waa labo filim oo siweyn loo wada sugaayo lacago xoogana xambaarsan marka suurta gal ma noqon doonto inay tiyaatarada ku hardamaan balse waa macquul in hal todobaad daawashadooda xitaa u dhaxeyso inkastoo midaas xitaa sababi karto in ganacsiga labadan filim saameyn isku yeeshaan.\nWaxaa Aqrisay 454\nwaxaan aad uga xumahay inaa uquuri waydeen ninka filmka hogaaminaya magaciisa inaa sheegi waydaan xaqiiqda waxay tahay salman inuu ranbir necebyahay ninka uu boxoffice ka kula dagaalamaayo waa isaga idinkuna karan baad ku soo qorteen inta media ah ee bollywood ka kafaalota kuli waxay soo qorayaan salman vs ranbir idinkuna xitaa waad uquuri waydeen sorry


Doorashada Aqalka Sare oo Muqdisho ka bilaabanaysa – WARSOOR\nMuqdisho – (warsoor) – Guddiga fulinta ee doorashooyinka Aqalka Sare ee Baarlamaanka JFS ee u gaarka ah Goballada Waqooyi ayaa ku dhawaaqay in doorashada xubnaha Aqalka Sare ay bilaaban doonto berri oo Khamiis ah taariikhduna ay ku beegantahay 08/12/2016. Saacadu markay tahay 10-ka Subaxnimo.\nDoorashada ayaa waxay ka dhici doontaa xarunta Gaadiidka Booliska ee degmada Cabdicasiis ee magaalada Muqdisho sida Guddigu ay shaaciyeen.\nWuxuu sidoo kale guddigu uu sheegay in doorashadaan ay ka qaybgali doonaan oo kaliya Xubnaha buuxiyay shuruudaha Musharaxnimo ee doorashada Aqalka Sare.\nMagaalada Muqdisho ee caasimadda Soomaaliya ayaa haatan waxaa si habsami leh kaga socota Doorashada xubnaha Aqalka Hoose ee Baarlamaanka Soomaaliya.\nDowlad gobaleedyada Jubbaland iyo Koofur Galbeed ayaa soo gaba gabeeyay Doorashooyinka Golayaasha Qaranka, iyadoo sidoo kale heer gabo gabo ah ay marayaan doorashooyinka wali ka soccda magaalooyinka kale ah ee dalka.\nDoorashada Sanadkaan wali ku socota si nabad galyo ah ayaa muujinaysa hormarka iyo isbadalka ay soomaaliya gaartay, iyadoo qorshuhu uu yahay in marka la gaaro 2020-ka ay soomaaliya ka dhacdo doorasho qof iyo cod ah.


Beeraha | Peluang Usaha Dan Bisnis Internet Online\nCiid Top laga qaaday formation dalool beerto ku qasan phosphate sida 300gr, ka dibna ku rid ciidda ka dib markii godka u kuurgalAgen Judi Onlineaya. Melingkat Polybag gooyaa hoose ee, ka dibna miraha geedka ku riday dalool beerto ee. Polybang markaas kor u soo jiidayaa iyo dhegaysanayay jago ka sida heyna sameeyey si loo hubiyo in polybag ee laga saaray. Beerashada Palm waxaa loo sameeyaa in jihada isla, sidaa darteed qaybinta sinnayn iftiinka qoraxdu oo dhan beerta. Seeds in lagu soo daray leh inta kale ee ciidda top miinada, ka dibna is dulfuulan si qaro weyn.Oo of 3 - 5cm kor ku xusan iyo diirka qumbaha.\n5. Dayactirka of Planta. TBM fecundaciónDa'da 1 bil kobcinno sida ugu badan 100 g N / geed leh meel fog of 15 cm ka soo salka asliga ah, intaas ka abuureen 2 jeer sanadkii bilowgii xilli-roobaadka iyo dhammaadka xilli-roobaadka.\nb. TM fecundaciónHa bilaabaan sanadka dura 2 ilaa 5 sano. Talaal la siiyay 500 garaam oo HOL, KCl 600 garaam, iyo 200 garaam Kieserit.\nc. Cayayaan Coconut iyo xakamaynta cudurka\n6. GurashadaLows Gurashada sameeyo haddii midhaha waa dadka da'da ah 12 bilood, sida ugu badan afar meelood ee maqaarka miro waa qalalan iyo brown, content biyaha waa la dhimay haddii midhaha waa la gariirin calaamadsan buuqa badan. Wixii goosashada qumbaha waxaa la samayn karaa bishiiba hal mar, isku haleen karo oo kaliya on miro dhacday, ama midhaha si toos ah qaadaaya ka afkoda. Goynta waxaa la sameeyaa bishiiba mar ay la 1-3 rucubood oo la goostay hal mar. Sida caadiga ah, geedaha timirta ah, waxaa jira 1-3 rucubood in ay leeyihiin ay isku da'da yihiin.\nGoynta waxaa la samayn karaa laydhi ee qumbaha dTaruhan Bola Onlinehicin, by sii badaneysa geed, ama sidoo kale adigoo isticmaalaya baallaha. Muhiimadda, hab kasta waxay leedahay faa'iidada iyo khasaaraha ay u kala horreeyaan. Wixii goynta ah waxa la oggol yahay inay ku dhici doonaan, midhaha ka heli doontaa runtii jir. Teapi doonaa, kemunginan miro sidoo kale aad u jir ah si aysan u fiican yahay copra. Si aad miro fuulid ah, fulin karo dhammaan geedaha qumbaha fayadhowrka, si kastaba ha ahaatee, ammaan yar, gaar ahaan goostay-dillaaliinta ma yihiin khubaro. By isticmaalaya baallaha, laakiin beergooyska noqon doonaa ammaan, ma dooran karaan miro in uu yahay dhab ahaantii jir.\nMiro la goostay ururiyey in natiijada Gathering (TPH) inay sameeyaan kala soocida qashinka ee. Kala soocida waxaa badanaa laga sameeyaa on block kasta oo beerta ku yaal kadib goosashada la buuxiyo dhamaadka halkii. Yaa aadan u qalmin miro-kala-sooca waa miro ah in ay faaruq tahay oo biyo kuma jirin, soo if-baxay cayayaanka / cudurro, qurmay, jabay, qumbaha hore u soo biqlay ama aad u yar, iyo codku aanay cod marka la gariirin.\nKala soocida Fruit u-qalma ka dibna la kaydiyaa bakhaar ku leh Hayeeshee wanaagsan, heerkulka celceliska ee qolka 25-27 ° C, iyo in laga ilaaliyo, Qoraxda iyo roob by yahay ee Mire Waqaf oo height ugu badan ee 1m. Qaabka uu yahay raso pyramidal fiirsasAgen Judi Bolaho dabacsan iyo sameeyey si joogta ah u isticmaaley si loo ilaaliyo tayada ka hor / baaraandego.


HAMBALYO!: Leicester horyaallada English Premier League + Sawirro – Gool FM\nHAMBALYO!: Leicester horyaallada English Premier League + Sawirro\nRaage May 2, 2016\n(London) 02 Maajo 2016 – Leicester City ayaa isla geddisey taajka Premier League iyadoo aan xitaa u baahanin inay garoonka u gasho kulamada labada ah ee haray kaddib markii ay Chelsea u qabatay kooxda Tottenham oo ay 2-2 ku celisey.\nKooxda Foxes ayaa hanatay horyaal ay u qalantey oo lkn dad ka yaabis ah maaddaama bilowgii xitaa lagu tirinayay kooxaha heerka 2-aad u noqon doona.\nKa biloow mashiinka gool dhalinta ee Jamie Vardy ilaa taatikada qayrul caadiga ah ee Claudio Ranieri, lagu geeyo caqliga Riyad Mahrez iyo difaactanka naf hurnimada leh Wes Morgan, Leicester waxay muujisey inaysan lacag oo qur ihi ku siin karin libta EPL.\nHambalyo ayaan leennahay.!\nEeg rikoodhadii laga diiwaan geliyey kulankii Chelsea vs Spurs\nSAWIRRO XUL AH: Xafladda sanadlaha ee kooxda Man United….(Yaa loo doortay laacibka ugu fiican, sideesa loogu kala guuleystay abaal marinada kale?)


Ciidamada Xarakada Shabaabul Mujaahidiin waxey habeenkii xalay dagaal culus ku qaadeen difaacyada ciidamada dowlada Ridada Jabuuti ay ka sameysteen degmada Jalalaqsi oo ka tirsan gobalka Hiiraan.\nDagaalka oo dhacay saqdii dhexe ee xalay waxey ciidamada Shabaabul Mujaahidiin si gaar ah ugu qaadeen saddex fariisin oo ciidamada Jabuuti ay ka sameysteen dhanka Galbeed ee degmadaasi.\nDagaalka waxaa la isku adeegsaday hubka noocyadiisa kala duwan’iyadoona dhawaaqa rasaasta dagaalka si aad ah looga maqlayay degmooyin iyo deegaano ka kala tirsan gobalada Hiiraan iyo Shabeelada dhexe.\nCiidamada Ridada Jabuuti ayaa saaka aroortii hawada ka saaray isgaarsiinta degmada’iyagoona baaritaano xoogan ka sameeyay xaafadaha dhanka Galbeed ee degmada Jalalaqsi taasi oo muujineysa in khasaara culus ciidamada Jabuuti lagu gaarsiiyay dagaalka ka dhacay degmadaasi.\nPrevious: Isbedel Ku Yimid Qaab Maamuleedka Khariiradda Dalka Soomaaliya (Map Cusub).\nNext: Diyaarado Meydad Iyo Dhaawacyo Ka Qaaday Degmada Jalalaqsi.\n1 thought on “Ciidamada Jabuuti Oo Lagu Weeraray Gobalka Hiiraan.”\nAsc ciidamada riddada Jabuuti waa in si dhakhso ah loo soo afjaraa isma difaaci karaan waqti dheer.Cadawgeena koowaad waa Xabashi injirleey hala iskukaashado oo kufaarta Xabashida weerarada halagu badaiyo oo sideey ugu dhabarjabeen Ceelbuur ayaa ku sugaysa wilaayaadka isÃ±aamiga ah ee Soomaaliya Allahu Akbat


Quraafaadka Faaliyaha Q5AAD W/Q: Cabdullaahi Macalin Maxamuud(Siyaasi) | Laashin iyo Hal-abuur\nQuraafaadka Faaliyaha Q5AAD W/Q: Cabdullaahi Macalin Maxamuud(Siyaasi)\nQuraafaadka Faaliyaha Q5AAD\nMuddo laba toddobaad ah marki ay Maryan ku jirtay isbitaalka, shaqaalihi isbitaalkana intooda badan ka war hayn jireen xaaladeeda sida ay tahay mar walbo, jirkeedana sidi ka soo qurxoonaanaayo ayaa waxaa booqasho ugu yimid maalinti shan iyo tobanaad subaxdeedi Dhamme Cusmaan oo habeenki la keenay, maalinti ku soo xigtay casirgaabkii Digtoorka weydiistay in uu Maryan gurigiisa geeyo mas’uulna ka noqonayo nolasha aayaheeda danbe, una dhaqaalaynayo sidi ilmihiisa oo kale.\nDhamme Cusmaan maalintaas isaga oo aan soo marin xafiiska Digtoorka, ayuu toos u soo abbaaray qolki uu Maryan ku ogaa wuxuuna qolka soo galay Maryan oo taagan sariiraha dhexdooda, sheekana u hayso haweenaydi qolka kula jirtay iyo Caasha Warfaa oo qolka u soo gashay in ay labadaba siiso daawo uu Digtoorka u soo qoray, wuxuuna ku yiri. “Waan idin salaamay ee iska warrama”. Caasha ayaa ugu jawaabtay, “Waan ladanahay, waana kaa qaadnay salaanta ee xaggee ku jirtay maalmahan waa adiga isbitaalka innoogu imaan jiray mar walbo oo aad firaaqo leedahay”.\nMaryan iyada waa soo dhaqaaqday marki ay intaa isdhaafsadeen Dhamme Cusmaan iyo Caasha,waxayna u soo noqotay sariirteeda. Dhamme cusmaan markuu arkay in Maryan isaga ka xishooneyso ayuu u soo dhaqaaqay dhanka Maryan isaga oo haddana ka jawaabayo hadalki u danbeeyay oo ay ku tiri Caasha. “Caasha waxaan maalmahan shaqo ugu maqnaa degmada Goldogob oo ma’aanan helin firaaqo aan ku imaado isbitaalka”.\nMarkuu intaa yirina wuxuu ku soo fadhiistay kursi yiilay sariirta Maryan dhinaceeda, wuxuuna Maryan ku yiri. “Maryan iska warran misa i garaneysaa “.\nMaryan oo aqoonsatay ninkan in uu yahay ninki ula soo galay Digtoorka galabnimadi xigtay habeenki la keenay isbitaalka, kana waraystay ehelkeeda ,haddana ku maqan raadinta magaciisa ayaa tiri .”waan ku aqaanaa”.\nDhamme Cusmaan: “Haa waad i taqaanaa laakin magacayga waad hilmaantay sow maaha”.\nMaryan: “Sideen u hilmaamay magacaada sow Cusmaan maaha”.\nDhamme Cusmaan: ‘Haa ishaad ka riday, ee iiga warran xaaladaada misa jiraan wax kaa haleysan”.\nMaryan: “Aad baan u fiicanahay haddeer wax iga haleysana ma jiraan oo aan ahayn in aan ahay mid nasiib darran oo keli adduunka ku ah”.\nDhamme Cusmaan ayaa ku yiri. “Maryan welwelka iska daa wax kaa hallaabayana ma laha ilaaheey idinkiis, naftana khayr u sheeg, haddana waan kaa tegayaa oo waxaan aadayaa Digtoorka oo aanan weli is arag sidi aan uga soo laabtay shaqada gaaban oo aan u tegay degmada Goldogob”.\nDhamme Cusmaan intaa keddib wuxuu u soo jeestay Caasha oo gaadashiisa taagneyd wuxuuna weydiiyay in Digtoorka joogo iyo in kale, intaa keddibna issaga iyo Caasha way ka soo wada baxeen qolka,Caashana waxay aaday shaqadeeda isagana wuxuu u-soo galay Digtoorka oo gacanta ku haayo shaqo , lana ay jirto gabar da’ dhexaad ah oo sugeysay in ay la wareegto xilka shaqadi loo soo beddalay wuxuuna ku yiri. “iska warrama walaalayaal”.\nDr Cali oo aan madaxa kor u qaadin markaana gacanta ku haayay shaqo muhim ah ayaa gartay ruuxa hadlayo in uu yahay Dhamme Cusmaan wuxuuna yiri. ” Waa nabad ee walaal addiga iska warran”.\nDhame Cusmaan: “Waa nabad qabaa ee walaal shaqadaada wado, anniga kursigan ayaan ku fadhiisanayaa waana ku sugayaa, illamaa aad ka dhammeysaneyso howshaada ee waxba ha is dedejin”.\nMuddo dhowr daqiiqa ah keddib, Digtoor Cali wuu ka soo jeestay shaqadi uu gacanta ku haayay wuxuuna u soo jeestay Dhamme Cusmaan iyo gabarti beddalka ahayd oo iyadana sugeysay in la tuso halki ay ka bilaabi lahayd howsha loo soo diray iyo qaabka ay u socoto shaqada isbitaalka ,warna aan u hayn in Dr Cali shaqadi ka soo jeestay illayn dhamme Cusmaan ayey gabadhan goor dhow Xamar ka timid uga warrameysay akhbaarki u danbeeyay ee magaalada Muqdisho oo uu dhamme Cusmaan in mudda ah moogaa, wuxuuna ku yiri. “haya walaalayaal dib innogu dhiga sheekada iyo is-wareysiga ee aan u soo laabano howsha noo taal”.\nMarkuu intaa yiri Dr Cali ayaa Dhammihi la soo booday, “Walaal ,weli anniga diyaar baan u ahay in aan ku sugo ee howsha idiin harsan addiga iyo gabartan soo dhameysta, keddibna waan is wareysandoonaa anniga iyo adiga”.\nDr Cali inti uunan ka jawaabin hadalki Dhamme Cusmaan ayaa gabarti beddalka ahayd tiri, “War anniga ma jirto meel aan ku degdegayo ee addiga hakuu dhammeeyo waxa aad dooneysaan in aad ka wada hadashaan,annigana inta aad wada hadlaysaan waxaan soo eegayaa isbitaalki gudihiisa”.\nMarki ay intaa tirina iridka ayey ka baxday,dhamme Cusmaana wuxuu u soo jeestay Dr Cali wuxuuna ku yiri, “waxaan filayaa in aad garaneyso waxaan kuugu imid maanta”.\nDr Cali : “Maya, ma garanayo ee horta iiga warran howshi aad u baxday wanaag ma kuugu soo dhammaatay? misa ku soo guulaysteen”.\nDhamme Cusmaan : ‘Haa ,wanaag baan ku soo dhammeystay ee taa ha inoo danbeyso walaal,.. waxaan kuugu imid maanta waad garaneysaa,anniga ayaana ku soo xusuusinayo haddii aad hilmaantay labadi toddabaad ee aan idinka maqnaa gudahooda, walaal waxaan kuugu imid in gabartaa yar ee Maryan la yiraa in aan geeyo gurigeyga, mas’uulna ka noqdo nolasheeda iyo aayaheeda danbe, horana waxaad iigu sheegtay in aad arrinkan ka fiirsanaysaan, kalana tashaneyso ogalaashaha arrintan iskuduwaha wasaaradda caafimaadka iyo guddoomiyaha gobalka Mudug ee go’aan ma gaarteen arrintan”.\nDr Cali oo aad ugu farxay hadalka Dhamme Cusmaan laakin markaa niyadiisa aynaan ku jirin in dhamme Cusmaan Soo laabanayo isaga oo doonayo in gabartaas uu geeyo gurigiisa ,mas’uuliyadeedana qaado, waayo isla galabtii uu weydiiyay in uu mas’uul ka noqdo aayaha danbe ee Maryan ayuu habeenki marki uu soo galay u sheegay iskuduwaha wasaarada Caafimaadka ee gobalka iyo guddoomiyaha gobalka waxayna isku raaceen in uu dhamme Cusmaan wadan karo Maryan ,wax dhibaataana aynan lahayn arrinkaa, loona baahan yahay in ummadda oo dhan saa isu kaalmeyso, laysuna garab qabto, laakim Dhamme Cusmaan soo ma laaban muddadi loo qabtay in uu ka soo war doono arrinteeda, waayo wuxuu aaday shaqo loogu diray degmada Goldogob, sidaaas darteed Digtoorka wuxuu u qaatay in dhammaha ay ka aheyd naxariis ka soo go’oday hadalki uu ku weydiistay gabartan keddib marki uu dhegeystay haddaladi Maryan iyo sidi ehelkeeda abaarta u goysay uguna soo reebtay keli ahaanteed adduunyada,wuxuuna ku yiri, ” Dhamme Cusmaan aad baan ugu faraxsanahay sida aad u jeceshahay in aad u garab qabato dadka liito, waana wadan gartaa Maryan, mana jirto wax dhibaataa oo ka imaanayo in aad qaado mas’uuliyadeeda, waxaana ilaaheey kaaga baryayaa in uu kuugu garab galo dadaalka aad ugu jirto kaalmeynta dadka itaaldarrida heshay iyo kuwa cawinaada u baahan, waxaan annigana ku weydiisanayaa in aad iga saamaxdo arrin yar oo aan niyadi iska iri , aragti khaldana ahayd keddib markaan maqlay in howl laguugu diray goldogob oo aan u qaatay in aad hilmaantay in aad weydiisatay wadashada gabartan iyo mas’uul ka noqoshada aayaheeda danbe”.\nDhamme Cusmaan : “Walaal waxaan kaa ahay raali ,waana ku saamixay , haddana waan kaa tegayaa gurigayga ayaana aadayaa oo waxaan Maryan u sii diyaarinayaa halki ay seexan lahayd, xaaskana waan u sii sheegayaa in kastoo oo aan horayba ugu sheegay arrintan, haddii ilaaheey yiraahdana galabta ayaan u soo noqonanyaa Maryan kana kaxeeynaynaa isbitaalka ee addigana u sii sheeg in aan galabta soo raadinayo iyo in aan waxba ka duwanayn walaalkeed”.\nDr Cali : “waayahay addigana u sii diyaari halki ay seexan lahayd, annigana waxaan u sii diyaarinayaa warqadi ay isbitaalka kaga bixi lahayd ee nabadgelyo walaal”.\nKolki ay intaa isdhaafsadeen dhamMe Cusmaan iridka ayuu ka baxay,Dr Calina wuu soo istaagay wuxuuna u soo baxay baNnaanka xafiiska kuna arkay gabarti bedelka ahayd oo ka soo laabatay daawasho ay ugu maqneyd sida ay u socdaan howlaha isbitaalka wuxuuna ku yiri “abbaay iigu soo yeer kalkaaliyada la yiraa Caasha, iyadana horay ha u soo kaxeyso gabar yar ee la yiraa Maryan iyada ayaa taqaanee”\nGabarti beddelka ahayd: “waayahay Dr Cali”.\nDigtoorki wuxuu ku laabtay qolkiisa, in yar dabadeedna waxaa digtoorka xafiiska u soo galay Caasha iyo Maryan oo wada socda, Maryan iyada waxay la yaabanayd u yeeristaan aan caadiga ahayn, waxayna u qaadatay in loogu yeeray hadalo ay maalmahanba maqlaysay oo ay isdhaafsanayeen bukaanka jiifo isbitaalka oo ahaa iyada in loo diraayo xeryaha gargaarka ,markaana waxay niyadda iska lahayd oo meey isaga kaa daayaan halkan iyo qoladan aad baratay ee isbitaalka kula joogo.\nDr Cali waa istaagay marki ay soo wada galeen Caasha iyo Maryan oo wada socdo, wuxuuna la soo wareegay miiski hortiisa yiilay ,soona maray xagga Caasha iyo Maryan ka taagnaayeen miiska, isaga oo leh, “anniga ayaa idiin yeeray Adiga iyo Maryan oo wada socda waayo waxaan rabay in aan Maryan la socodsiiyo arrin muhim ah oo iyada khuseyso ,addigana waa in aad la joogtaa maadaama ay ku jeceshahay saaxibadna kaa dhigatay muddadi yareyd oo ay nala joogtay isbitaalka”.\nDr Cali, isaga oo weli hadalki haayo ayuu Maryan gacanta midig ka soo qabtay soona dhoweystay isaga oo ay wejigiisa ka muuqato naxariis fara badan lana moodo oday ka safar tegayo gurigiisa ee la dardaarmayo wiil yar oo uu dhalay da’diisuna tahay afar iyo toban jir ee ilmihiisa u kulul haddana uu yaqaano garashadiisa in aynan xumeyn aadna u dhegeysto waanadiisa ,welina ku camal falo, ayuu yiri, “Maryan waan garanayaa in ay da’daada yar tahay, in kastoo haddana wax saas ah kaaga dhinayn da’ada ay Soomaalida tiraahdo inantan waa gees karis amma wiilkaa waa qaan gaar. Maryan waa garanayaa in aynan xumeyn garashadaada saas darteed maanta waxaan rabay in aan kuu sheego in uu ii yimid ninki maalinti lagu keenay, maalinti xigtay aan kuu wada nimid oo aadna uga warrantay xaaladaada ,haddana marki uu imaanayay isbitaalka addiga kuugu soo hormaray,ninkaa waa taqaanaa waxaa la yiraa Cusmaan, waana sarkaal ka tirsan Ciidanka Xoogga Dalka Soomaaliyeed. Maalin dhoweeto iyo haddeerba wuxuu na weydiistay in uu kaa kaxeeyo isbitaalka gurigiisana ku geeyo, isagana mas’uul ka noqdo nolasha aayahaada danbe, waana ogolaanay arrintan annaga oo u aragnay in ay addiga kuu daneyneyso ,haddii aad addiga isleedahaysa kuu dan maaha , wax dhibaataa ma laho oo waxaan isla berriba kuu gudbinaynaa xeryaha gargaarka, laakin anniga waxaan filayaa in aad raali ka tahay in aad ku noolaato guriga Dhame Cusmaan oo aad halkaa ku jilnaato,aniga oo weliba aad ugu kalsoon in uu kuu haynayo si wanaagsan ,kaagana warhaynayo wiilkiisa yar oo kale”.\nMarki uu halkaa marayo hadalki uu u haayay Maryan ayaa Caasha ku tiri .”anigaba aad baan ugu kalsoonahay haddii uu Cusmaan yahay ninka xilkeeda qaaday in uu mas’uul ka noqonayo nolasha Maryan ee aayaheeda danbe”.\nDr Cali : “Maryan, galabta ayuu Dhamme Cusmaan kuu imaanayaa, wuxuuna ii sheegay in uu kuu sii diyaarinayo halki aad seexan lahayd ee sow ma raacaysid kolki uu yimaado”.\nMaryan oo inti Dr Cali hadlaayaba aad u dhuuxaysay hadalkiisa aadna ula dhacday sida issaga iyo Caasha u amaanayaan, uguna kalsoon yihiin Dhamme Cusmaan, haddana mabsuud ka noqotay dhamme Cusmaan ayaa yiri, aniga ayey Maryan ila noolaaneysaa , ogeedna labada jeer oo uu u yimid wejigiisa raxmadi ka muuqatay iyo sida uu ugu muujiyay in uu aad uga xunyahay musiibada heshay, ayaa si fudud u tiri ” waan raacayaa galabta haddii uu yimaado” .\nKolki ay Maryan ogalaatay in ay raaceyso Dhamme Cusmaan, Dr Cali fadhigiisa ayuu ku noqday ,Caasha iyo Maryanna weey ka soo baxeen xafiiska Digtoorka,Caashana waxay aaday qolka shaqadeeda ,Maryanna waxay aaday qolka ay jiifato iyada oo aad ugu faraxsan arrinta loo sheegay, inkastoo haddana qalbigeeda jabnaa soona xasuusatay sidi foosha xumeyd ee ehelkeeda abaarta u dabargoysay.\nW.Q: Cabdullaaahi Macalim Maxamuud(Siyaasi)


Maxaa sababay in haweenaydii baaraysay dagaalka Siiriya is casisho? - BBC News Somali\nMaxaa sababay in haweenaydii baaraysay dagaalka Siiriya is casisho?\n7 Agoosto 2017\nImage caption Sawirka Carla Del Ponte\nCarla Del Ponte ayaa sheegtay in ay dhowaan iska casili doonto gudiga caalamiga ah ee baaraya dembiyada ka dhacaya Siiriya. Waxayna go'aankeeda u sababaysay inaanay helin taageeradii ay uga baahnayd golaha ammaanka.\nIyada oo warbaahinta la hadlaysa ayay sheegtay in waraaqdii ay isku casili lahayd ay qortay isla markaana maalmaha soo socda ay gudbin doonto. Waxayna intaas ku dartay in golaha ay ka bixi doonto kadib marka ay isugu yimaadaan shirkooda soo socda kaasi oo dhici doonta bisha September ee sanadkan.\nHaweenaydan oo u dhalatay dalka Switzerland ayaa sheegtay inaan cadaalad loo hayn Siiriya, golaha ammaankuna aanu waxba ka qaban arrintaas.\nHaddii ay xilka banayso, waxaa shaqada kusoo haraya laba qof oo u kala dhashay Brazil iyo Maraykanka, kuwaasi oo u xilsaaran baaritaan ay ku sameeyaan dembiyada dagaal ee la galay mudadii uu socday dagaalka Siiriya.\nXilli ay jirto kala qaybsanaan baahsan oo ka dhex jirta golaha ammaanka, isla markaana wadamada Shiinaha iyo Ruushka ay dhowr jeer adeegsadeen diidmada qaxayan, ayaanay muuqan astaamo muujinaya in xaalada Siiriya loo gudbin doono maxkamada dembiyada adduunka.\nHaweenaydayn ayaa kiiskan gacanta ku haysay tan iyo bishii Murch ee sanadkii 2011-kii, si ay u baaritaano ugu samayso tacadiyada ka dhanka ah aadanaha.


Caannimada Baraha Bulshada - Yaxye Yeebaash\nHome Qoraallo Caannimada Baraha Bulshada\nCaannimada Baraha Bulshada\nMuddo toban sanno ka badan ayaan baraha bulshada wax soo saar suugaaneed ku soo bandhigayay. Dadka aan ku baranayay iyo dhacdooyinka aan la kulmayay ayaa ahaa qaar wax badan iga beddelay dabci ahaan iyo hab feker ahaanba. Mashaakil badan oo aan kala kulmay se aan hadda meel ku suntaday xalalkooda ayaan arkaa dhalin badan oo haatan u taag la’. Mid ka mida dhibaatooyinkaas ayaan doonayay inaan wax yar halkan ku bidhaamiyo.\nDhalinyar badan oo caan ku noqday baraha bulshada kuwaas oo wax soo saar kala duwan ku soo bandhiga kobtan ayaa jira. Weriye ha ahaado, abwaan ha ahaado, fanaan ha ahaado, nin xil haya ha ahaado, qof wax sawira ha ahaado ama qof iskii isku diray oo adeege bulsho ah ha ahaado. Badankoodu wax qabadkooda halkan ayay inoogu soo tebiyaan. Had iyo goor na dadyowgaas waynu u riyaaqnaa, iyagu na riyaaqaas ayaa hibooyinkoodu ku sii dararaan.\nDhalintaas oo riyaaqa iyo taageerada u baratay ayaaa waxa suuragala in ay hal mar soo dhigaan shay qaldan, ama saxsan se aan laga filanayn. Hal mar ayaa dadka ugu jira oo dhami ku qamaamaa oo eed iyo dhaliil dusha kala dhacaan. Iyaga oo dhawr jeer niyad jabsan oo wixii ay jeclaayeen ka tanaasula isle ayaan dhawr jeer la kulmay dhalintaas. Ereygan kooban ee aan idinla wadaagayo ayaan u sheegay dhamidood.\nMarka aanu caafimaadka baranayno, waxa la noo dhigaa in ay jiraan xanuuno loo yaqaan “Apportunistic infections” oo Af-soomaali ku noqonaysa caabuqa yimaad kolka uu qofka ka il-helo. Waxa ay ku dhacaan keliya xanuunadaasi kolka uu qofku il-darnaado ee uu difaaca jidhkiisu na itaal gabo. Inta kale waa qaar si dabiiciya kuula nool oo mararka qaar caawiya ba jidhkaaga.\nDadka na waxa jira taageero badan oo kumanaan kun ah oo la socda bogga aad ku leedahay baraha bulshada. Si dabiiciya ayay kuula socdaan dhaqdhaqaaqaaga iyo afkaarta aad hadba soo bandhigto. Waxa ay naawilayaan hal mar oo aad qaldanto ama wixii lagaa filayay wax aan ahayn aad soo dhigto. Halkii ay dood ama caqli celin kuu bilaabi lahaayeen, dhaliil kama danbaysa ayay kugu genbinayaan. Waxa ay eeganayaan oo ay sugayaan keliya mar aad u nuglaato oo aad qalad u gasho.\nDadka ku taageera, ama haddaan si kale u dhigo dadka kuugu jira ee kula socda baraha bulshada, ha wada moodin in ay yihiin qaar daa’im ah. Dadyow badan ayaa kuugu jira kuwaas oo naxli iyo nacayb ku ka buuxo se raadsanaya kola ad nugushahay.\nTaas waxa lagaga gaashaantaa marar badan in mabaad’idaada iyo qiyamkaaga aanad halbeeg uga dhigin faalooyinka baraha bulshada. Se ay ahaadaan qaar aad waayo aragnimadaada iyo aqoontaada badankooda ka soo dheegto. Haddii laga maarmi waaayo, koox dad ah oo aad ku kalsoontahay ayaa la samaystaa kuwaas oo aad faaladooda ku shidaal qaadato.\nArinka labaad ee ay tahay inaad ogaataa waxa ay tahay; adduunyada isna ma liibaano qofka le na wax u ma taro qofka is yidhaa shakhsi kasta raali geli. Marka aad bulshada dhexdeeda wax ku soo bandhigayso, ku talo gal in aan aadmiga oo dhami kuu wada sacab tumayn, xataa adiga oo wanaag wada. Nebigeennii (NNKH) oo kitaab Rabbi siday ayaa kuwii uu ka dhashay dhib mariyeen. Sidaas darteed, ha ku talo gelin in aad dadka oo dhan raali geliso. Se ku dedaal in wixii aad u socotay iyo mabda’aagii aanu is bedbedlin ama taageero kun qof ah ku hel ama taageero hal qof ah ku hel.\nHaddii uu qoraalkani ku cajabiyay fadlan wadaaji oo “SHARE” taabo bogga xagga sare.\nNext articleXasiloonida Nafta :: Barnaamijka Sirta Nolosha.\nUmucamaar April 8, 2019 At 2:54 pm\nAbwaane xaqiiqdi ayaad taabatay ,waana dabciga lagu garan karo maangaabnimada.\nDiinteena ayaa nafaraysa inaan lagu dagdagin malaha xun oo qofku uu wax hubsado haduu lakulmo khabar xun,\nSidoo kle diintayadu waa naseexo ,oo ruuxu waa bini aadam ,hadaad wanaag uga baratay mar unbuu simbirixi karaa warayso unaseexee ucaqli celi waliba si khaasa.\nMarka abwaane waa saas marnaba ha isku daalin raaligalinta bini aadamka yoolkaaga kuso wa tawakkal calallaah.\nAbwaanimada mafir ama hiddo ayaad uleedahay mise adaa isku arkay??


Faah Faahin Dheeraad Ah Oo Ku Saabsan Xayiraadda Uu Sacuudiga Ka Qaaday Xoolaha Soomaaliya (Dhageyso) – Goobjoog News\nDowladda federaalka Soomaaliya ayaa faah faahin dheeraad ah waxa ay ka bixisay sida ay ku suurtagashay in dowladda Sacuudiga ay xayiraadda ka qaaddo xoolaha dalka laga dhoofin jiray.\nWasiirka Xanaanada xoolaha ee xukuumadda federaalka Soomaaliya, Xuseen Maxamuud Sheekh Xuseen ayaa sheegay in dowladda ay dedaal badan gelisay sidii looga shaqeyn lahaa in xoolaha Soomaaliya loo dhoofiyo Sacuudiga.\nWasiirka ayaa sheegay in sanado badan kadib ay ku guuleysteen iney la yimaadaan qorsheyaal lagu shaqeeyo, sidoo kalena dowladda Sacuudiga looga dhaadhicinayo in dib loo bilaabo dhoofkii xoolaha Soomaaliya.\nXoolaha dalka ayaa loo iibgeeyaa dalal badan oo carbeed, hase ahaatee waxaa muddooyinkii dambe hakad ku jiray xoolihii loo iibgeyn jiray Sacuudiga.\nMaamulka Mudug Ee Puntland Oo Ka Warbixiyey Howlgallo Laga Sameeyey Gaalkacyo


IFTIINKACUSUB.COM: Saw Wade xumoo, Gaadhi Xun wadaa ,Wadadii xumayd ,kuma noqon Wadkii .\nSaw Wade xumoo, Gaadhi Xun wadaa ,Wadadii xumayd ,kuma noqon Wadkii .\nWaxa aynu nahay Dad Muslina waxa aynu wada ogsoonahay in Qofkastaba uu ku dhimanayo Halkii Alleh ugu talagalay ,iyada oo sabab looga dhigaayo Mushkiladaha Aduunka ka dhacaya mid ka mid ah,balse hadana Islanimada lafteedu waxa ay ina faraysaa in aynu waxkasta Taxadarkeeda yeelano.\nDunidan aynu ku nool nahay waxyabaha ugu badan ee Dadku ku Dhintaan waxaa ugu badan Gadiidka Baabuurta ,kuwaaso aad Maalin walba arkayso amma aad Maqlayso dhibatootin ay Gadiidkaasi gaysanayaan.\nShilalka iyo Dhibatooyinka aadka u badan ee markasta inaga soo gaadha Gadiidka waxa ay noqdeen kuwo Xadkoodii ka baxay ,inkastoo Aduunka oo dhan ay ka jiraan Shilalka Babuurtu isla markana ay yihiin wax aan sinaba loo xakamayn karin.\nDawladaha aduunka ugu waawayni waxa ay aad ugu dadaleen in markasta ay ka hortagaan waxyabaha keenayay Shilalka Gawadhida ,waxa ay sameeyeen sharciyo aad u adag oo dhinaca Waddo marista ah ,waxa kaloo ay sameeyeen Sharciyo Xakamaynaya shuruudo adagna ku xidhaaya Qofka noqonaya Wadaha amma Darawalka Babuurka.\nWaxa hubiyaan sharciyo qabanayana ay u samaysteen in Babuurka aad wadataa uu yahay mid sidii loogu talagalay u shaqaynaya iyo in kale, waxa ay fiiro dheer u yeesheen Babuurkasta oo Waddo marayaa in uu yahay mid israacsan Habkiisuna u dhan yahay .\nWaxa ay kala sareen Herarka Lisamada Gadiidka ,iyaga oo midkasta amma Liisan kasta ku xakameeyay Shurudo aad u adag oo mararka qaar aad is odhanayso waar malaha loogumaba talagalin in cidiba ay Baabuur kaxayso ,Sharciyadaasi oo lagaga hortagaya Dhibatooyinka ka yimaada Gadiidka .\nDawladahaasi waa wayni Wakhti kasta waxa ay badhis iyo daba-gal ku sameyaan isu socodka Gadiidka iyo Wadooyinka ,waxa ay gadheen in aanu Qofna Gaadhi kaxayn karin ,Furahana aanu galin karin,haduu galiyana aanu Gadhigaasi u istadhmi karin ,hadii uu Qofkaasi yahay mid Daroogo soo isticmaalay.\nSuura-gal maha in aad Gaadhi ku dhex wadataa amma aad saarato iyada oo aanu kuu xidhnayn Beelku(Suunka)waayo waxaa la ogaday in hadiiba si kadisa ah uu Shil kugu dhaco isaga oo Beelkuna kuu xidhan yahay ,waxaa hubaala hadii anad ku Dhiman Shilkaasi, in Dhawacagu Sahlanaado.\nAkhristaw iyada oo horumarka inta leeg ay Dawladahasi sameyeen aya hadana Shilalka Gawadhidu waxa ay noqdeen kuwo markasta dhibatadoodu ay tagan tahay,balse waa ay kala duwan yihiin qaabka shilalku uga dhacaan Wadamadaasi iyo Wadankeena .\nHadaba waxa aad iswaydiisa madama Wadamadii inaga Aqoonta badna,dhaqalaha badnaa,inaga Wadada fiicna sharciyadooduna ay yihiin kuwaas aynu waxyar uun kasoo sheegnay ,hadiiba shilalku ay Malin walba ka dhacayaan bal qiyaas inaga oo dhamaan horumarkasi oo dhammi inaga maqan yahay sidee ayay noqonaysaa xaladeenu .\nMa jiraan sharciyo adag oo dhinaca Waddo marista ah oo wadanka ka dhisani ,hadiiba ay wax jirana cid ku dhaqantaa ma jirto,sharciga iyo Dadkuna waabay kala xanaqaan .\nMa arkaysid amaba ma kuu muuqanayaan wax Tabeela ah oo kala Xadaynaya Babuurta wadooyinka maraysa,hadiiba ay wax uun jirana cid ixtiramaysa ma jirto.\nDhamaan Tabeeloyinka laga taago Goobaha Magalooyinka ka fog waaxaa fujiya oo la baxa Dadka Tulooyinka amma Reer miyoga xataa waxa aad arkaysa Kabado dhan oo la dhisay kadibna la burburiyay.\nWay adag tahay in aad aragto Qof Liisag gaadhi loogu diiday waxa aad ku dhacday Imtixaankii Wadista Babuurka,Dadka oo dhami waxa ay wada sitaan Lisan,QOF IMTIXANKA KU DHACAANA MABA JIRO DADKU WANKAY WADA GALAAN WANA WADA XARFAAN ,waa hadiiba uu jiro meel Imtixanka lagu qadaa.\nInkastoo ay aad u dadalayaan Cidanka Nabad galyada Wadooyinku oo wakhti kasta oo aad arkayso iyaga oo Wadooyinka tagan oo shaqoynaya ,hadana ma haystaan Dhaqale ku filan Nolol maalmeedkoda ,madama ay wada yihiin amma u badan yihiin Niman Xaaslay ah,tasina waxa ay keentay in Dad badan oo sharciga ku gafay ay Sharciga baalmariyaan kana qataan waxooga shilimo ah.\nKHasab maha Darawaloow hadii Wadankaagu dhinaca sharciyada uu ka liito in aad adiguna sida aad doonto Babuurkaga u wadato ,Haadka aad doontana aad marto,waxaa lagaga bahan yahay in aad markasta TAXADAR SAMAYSO oo aad Naftada iyo Nafaha kaleba aad badbadiso.\nWaxa aad ogataa Darawalow in Babuurka aad waddo dhamaan dadka saran aad adigu masuul ka tahay Ilahayna uu ku waydiindoono Malinta Akhiro hadii Masuliyadaa sida ugu fiican aad uga soo bixi waydo.\nIska ilaali Darawalow markasta in aad isticmaasho waxyabaha Maanka dooriya ,khaasatan iska ilaali wakhtiga aad Gadhiga waddo ,waayo waa ay adkanaysaa in aan Babuurka Kantarosho hadiiba aanay maskaxdaadu dhamayn amma aad Qadiraysan tahay .Mobaylku qayb wayn ayuu ka yahay shilka.\nQAADKA IYO SHILALKA\nMaadama Darawalinteenu u badan yihiin Dadka Qaadka cuna ma dhici kartaa in uu qayb wayn ka yahay Qaadku shilalka ka imanaya Babuurta,mise waxa aad rumaysan tahay in Qaadku Caajiska uu biiyo Darawalkuna la'aantii aanu Gadhigaba kaxayn karin .\nAnigu waxa aan amin sanahay in Qaadku uu kow ka yahay Shilal badan oo wadanka ka dhaca,sababta oo ah Qofka qaadka cunaa inta badan ma helo HURDO KU FILAN ,markasta Qofka Qaadka cunaa waa uu Xayran san yahay oo dhiigisa ayaa kacsan sababtuna waxa ay tahay Hurdada oo markasta ku yar ,Qofkana hadiiba Hurdadu ku yaraato waxaa ka lumaya Garashadii oo dhan.\nWaxaan kula talin lahaa Dadka Babuurta wada gaar ahaan kuwa safarada gala in ay si fiican u seexdan ka hor wakhtiga aanay safarka galin isla markana aanay Qaadka cunin inta ay safarka ku jiraan .waxaan hubaa hadii shilal badan la baadhi lahaa wixii sababay, in Qaadku qayb wayn ka ahaan lahaa.\nWADDO XUMADA DALKA\nWaxaa la isku waafaq-san yahay in dhamaan Dalku aanu lahayn wax Waddo ah oo hagaagsan oo Babuurku si raaxa leh uu u mari karo,hadii aad Babuur ku dhex kaxayso Magaloyinka Gudahiisa way kugu adkanaysaa in aad socod fiican hesho ,waxaa ku xanibaya oo anad Talaabo ka qadayn Godadka iyo Boholaha ka dhex diilacay Wadad badh-tankeeda.\nInta badan Wadooyinkasi Dawladu waxa ay ku dadaasha in ay wax ka qabato oo Malin walba ay Lakab yar saarto, balse hadana Waxqabadkoodu ma noqdo mid waara ,sababta oo ah Wadooyinka Dalku waa kuwo aad u gaboobay,lana soo kulmay Duruufo aad u badan ,dayac badanina uu kusoo dhacay,waa ay adag tahayn in waxyabaha yaryar ee lagu kabayaa ay sii jiraan muddo.\nSidaa awgeed Waddo xumadu waxa ay ayana qayb wayn ka noqotay Shilalka babuurta ,waxaa laga yaba in Babuur si xawliya u socda uu ku soo hagaago Bohol ka dhex qodan Wadada badhtankeeda kadibna uu Darawalku isyidhaa dhinac uga baydh,halkaasi waxaa ka dhasho in ay isku dhacaan Babuurkale oo isaguna Boholkale kasoo leexday.\nBabuurta wadankeena yimada waxa ay yihiin ammaba ay u badan yihiin Babuur lasoo isticmaalay oo aad u Baali ah ,kuwaaso marka ay Wadanka muddo ku socdaan la kulma dhibatoyin badan kadibna ay adkaato in loo helo Dayactir fiican,waxa aan isleeyahay qayb ayay ka noqon karan shilalka soo noqnoqonaya.\nWaxaa kaloo jira Shilal ka yimada Xiliyada ay Roobabku da'ayaan ,kuwaaso Babuurta ku qaada Wadooyinka Biya mareenka ah,balse arintaasi lama odhan karo waa shil dhacay ee waxaa la odhan karaa waa badheedh loo badheedhay in la is dilo .\nWaxa aynu in badan maqalnaa amma aynu Indheena ku aragnaa Doox Rogmanaya oo Biyuhi ay Dacalada dhafeen oo loo badheedhaayo in Babuurta iyo Dadka saaran laga taalabiyo kadibna halkaas ay dhamaan ku wada halaagmayaan..\nShilalkaasi ka dhaca Dooxyada waxaa masuuliyada kowaad qadaya Dawlada waayo waxa ay ahayd in ay dhamaan Dooxyadasi Xiliga Roobka ay Cidan geeyaan oo ay xidhaan ilaa inta ay Biyuhu ka dhamanayaan,cidii amarka u hogansami waydana ay Talabo ka qadan.\nMasuliyada labaad waxaa qadaya Ninka Darawalka oo isagu Naftiisii iyo tii dadka uu masuulka ka ahaaba ku halagaya Biyahaasi,waxana fiican in dawladu ay sharciyo shaqaynaya kasoo saarto arimahaasi.\nMadaxda Dalku waa kuwii umadan u noqon lahaa Caqliga iyo garashada ,balse maaha in ay noqdaan kuwii iyagu kaba horayn-lahaa dhinaca sharci jabinta dadka shacabka ah .\nWaxyabaha aynu kasoo sheekaynaynay oo dhan waxaba kasii daran socodka iyo Xawaraha Gadiidka Madaxda xiliyada ay Waftiyada iyo Safarada u baxayaan,kuwaasi oo aad moodo in uu Col eryanaayo Xawiliga iyo Orodka ay Babuurta ku wadaan ,kaga sii darane waxa ay maraan Labada Haad ee wadada .\nGadiidka Madaxdu waa in ay qaabka ay u socdaan wax ka badalaan,waa in ay noqdaan kuwii wanaga lagaga dayan lahaa,waxaa wax lalo yaabo ah in Malinta uu Madaxwaynahu booqanayo Magalada uu joogo qayb kamida ,waxa aad arkaysa in Gadiidka uu watto iyo inta daba cararaysaba ay si masuuliyad darro ka muuqato ay wadooyinka u marayaan,hadii ay ku jiidhana xataa kuu istagi mayaan ,waxa aad tahay Dameer Bakhtiyay.\nIskusoo wada geeyoo way tira beleen inta Qof ee inagaga Dhimatay Gadiidkaasi,lama xisabin karo inta Qof ee ku Nafoowday ee Laxadkodii qaaliga ahaa ku waayay ,waxa ay ila tahay Talo ayaa Shacbi iyo Dawladba looga bahan yahay.\nWaxa aan ku talin lahaa in Sharciyada wadooyinka iyo gadiidka aad loo adkeeyo,waxaa fican in Liisanka Wadista Babuurta aad loo adkeeyo ,lana siiyo oo kaliya cidda Imtixaanka Gudubta,waa in Tababaro loo sameeyo Cidanka wadooyinka lana siiyo Mushaar ku filan oo ay kaga maarmaan Laluushka ay qadanayaan ee Dantu ku kalifayso.\nW.Q.Qareen/ Khadar Ibrahim Aar.


Dhaxal Sugaha Boqortooyada Sacuudiga oo Iiraan ku eedeeyey weerarkii maraakiibta – Radio Daljir\nJuunyo 17, 2019 8:32 b 0\nDhaxal sugaha boqortooyada Sacuudi Carabiya Maxamed Bin Salmaan (MBS) ayaa ku eedeeyey dowladda Iiraan weerarkii lagu qaaday maraakiibta shidaalka ee xeebha gacanka Cumaan, isagoona sheegay inuu ka laba labayn doonin inuu xaliyo dhibaato kasta oo soowajahda boqortooyada Sacuudiga.\nLaba markab ayaa lagu weeraray Khamiistii lasoo dhaafay xeebaha Gacanka Cumaan, iyadoo laga maqlay laba qarax, laba bilood kadib markii weerar lagu qaaday maraakiib kalle oo marayay xeebaha Gacanka Cumaan dekedda ay maamsho Imaaraatka Carabta ee Fujairah, waxaana arrimahan ay sare usii qaadeen xiisadda Mareykanka iyo Iiraan, iyadoona abuurtay baqdin la xiriirta in lagu dagaalo gobolka oo shidaalka ugu badan laga soo saaro.\n“Ma doonayno wax dagaal ah oo gobolka ka dhaca… laakiin kama laba labayn doono inaan ka hortagno khatar kasta, oo aan difaacno shacabkeena, madaxbanaanideena iyo iyo sharafta dhulkeena” ayuu MBS u sheegay wargayska Sharq Al-Awsat oo kasoo baxa magaalada London.\nMBS ayaa ku eedeeyey Iiraan inmay siin wax tixgelin ah raysal wasaaraha Jabaan Shinze Abe oo dalkiisa laga leeyahay mid ka mid ah maraakiibta la weeraray, isagoona xiligaasi booqasho ku joogay caasimadda Iiraan ee Tehraan.\nIiraan ayaa horay u beenisay inay wax lug ah ku lahayd weerarkii lagu qaaday maraakiibta shidaalka, waxaana ay ku tilmaantay jawaabta Mareykanka mid lagu degdegay oo aan wadan wax cadaymo ah, balse Mareykanka ayaa dhankiisa soo bandhigay muuqaal kusaabsan ciidamo Iiraaniyiin ah oo fujinaya miinooyin ku dhegsanaa maraakiibta la weeraray, taasi oo aan wali cadaymo buuxda loo hayn cidda weerarkaasi fulisay.